
Treba li čovjek svakog gosta koji mu dođe zagrliti ili je dovoljno rukovati se?


* 
* 
* 
* 
* 
* 
* 

 
Treba li čovjek svakog gosta koji mu dođe zagrliti ili je dovoljno rukovati se?

Gost će, prije svega, nazvati selam domaćinu, a ovaj će odgovoriti na selam ljepšim od onoga koji mu je upućen. Uzvišeni Allah kaže: **“Kada pozdravom pozdravljeni budete, ljepšim od njega otpozdravite ili pozdrav uzvratite…”** (En-Nisa, 86.) Ako se rukuju, u svoju su korist to učinili. Bera b. Azib prenosi da je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, rekao: *“Kada se dva muslimana sretnu i rukuju, bit će im oprošteno prije nego što se rastanu.”* (Ebu Davud, Tirmizi, Ibn Madže, Ahmed i Bejheki, 7/160/13571, sa dobrim lancem prenosilaca. Vidjeti: *Es-Silsiletus-sahiha*, 2/56-59.)  

Katade je upitao Enesa b. Malika da li su se ***[ashabi](https://pitajucene.com/search/ashab/questions/ "Pretraži pitanja o ashabima")*** rukovali, na šta je odgovorio: “Jesu.” *(Šerhul-Buhari*, 22/99, od imama Kermanija.) Imam Nevevi napominje: “Rukovanje prilikom susreta je sunnet, i to svi učenjaci kažu.” (Vidjeti: *Avnul-Mabud*, 14/81.) Ibn Bettal tvrdi da je rukovanje pohvalna stvar po većini učenjaka. (Vidjeti: *Šerhul-Buhari*, 9/44, od Ibn Bettala.)  

Kada je riječ o grljenju (muâneka), to se čini samo kada se ***[putnik](https://pitajucene.com/search/putnik/questions/ "Pretraži pitanja o putniku")*** vrati s puta, odnosno osoba nakon dugog odsustva. Enes b. Malik govorio je: “Kada bi sretali jedni druge, ashabi bi se rukovali, a kada bi se vratili s puta, zagrlili bi putnika.” (Taberani, u djelu *El-Evsat*, 1/74/97, sa dobrim lancem prenosilaca. Vidjeti: *Es-Silsiletus-sahiha*, 6/303, i *Sahihut-tergib*, 3/32.)  

Imam Buharija u svome je *Sahihu* i u zbirci *El-Edebul-mufred* naslovio poglavlje: *Grljenje*. (Vidjeti: *Umdetul-kari*, 22/254, i *Sahihul-edebil-mufred*, str. 371.) Ne treba se grliti prilikom svakog susreta; u tome treba slijediti ashabe, a Allah najbolje zna.  

Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


